આ ચકચારી બનાવની ચકલાસી પોલીસ સૂત્રો પાસેથી વધુમાં પ્રાપ્ત વિગતો મુજબ પ્રમાણે ખેડા ટાઉનમાં રહેતાં એક વરિષ્ઠનાં 60 વર્ષીય પત્ની ગત તા.૨૫મીના રોજ બપોરના વડતાલ સ્વામિનારાયણ મંદિરમાં દર્શન કરવા ગયા હતા. દર્શન કર્યા બાદ સાંજે ૫-૪૫ વાગ્યે તેઓ ખેડા જવા માટે નરસંડા ચોકડી પાસે કોઇ વાહનની રાહ જોઇને ઉભા હતા. આ વખતે કોઇ અજાણ્યો ઇસમ ફોરવ્હીલ ગાડી લઇ તેઓ ઉભા હતા ત્યાં આવ્યો હતો અને ક્યાં જવું છે. તેમ કહેતા તેમણે ખેડા જવાનું કહ્યું હતું. જેથી ગાડીના ચાલક અજાણ્યા ઇસમે તેઓને ગાડીમાં બેસાડ્યા હતા. દરમિયાન ગાડી લઇ ખેડા હાઇવે રોડ પર જવા નીકળ્યો હતો. પરંતુ અંધારૂ થતા આ અજાણ્યા ઇસમે ગાડી રોડની સાઇડે ઉભી રાખી વૃધ્ધાએ પહેરેલી સાડી ખેંચી નાંખી હતી. ત્યારબાદ સાડી વડે વૃધ્ધાના હાથપગ બાંધી તથા મોંઢાના ભાગે રૂમાલથી ડુચો મારી પેટના તથા મોંઢાના ભાગે લાતો મારી જાનથી મારી નાંખવાની ધમકી આપી હતી. અને તેમને ગાડીની વચ્ચેની સીટ ઉપર સુવડાવી દીધાં હતાં. આ અજાણ્યા ઇસમે પોતાની ગાડી જુદી જુદી જગ્યાએ ફેરવી આણંદ પાસેના સામરખા ગામની સીમમાં લઇ ગયો હતો.